Som kjent har forhandlingene som førte til et nytt byråd utgått av Ap, KrF og Venstre medført flertall i bystyret for Bybanen gjennom sentrum langs Bryggen.

Byrådsleder Schjelderup orienterte tirsdag gruppelederne i bystyret om at de kom til å legge frem en sak denne uken. Overfor BA er han nøye med å påpeke at det er en motstander av Bybanen langs Bryggen, Anna Elisa Tryti, som skal gjennomføre vedtaket.

Les også: Byutviklingsbyråd Tryti: – Som historiker deler jeg bekymringene for Bryggen

– Egentlig handler saken svært mye om at det ikke er aktuelt å true verdensarven, den handler om hvordan vi ser for oss at den skal tas vare på og utvikles, sier Schjelderup til BA.

Fra før er det kjent at de tre partiene er enige om å gjennomføre en mulighetsstudie «for positiv utvikling av Bryggen», samt en arkitekt- og designkonkurranse for helhetlig utforming av området fra Torgallmenningen via Torget til Bryggen.

Byrådsleder Harald Schjlederup (Ap). Foto: Skjalg Ekeland

En samlet sak om trasé for hele bybanestrekningen fra sentrum til Åsane skal fremmes i løpet av 2016.

Utreder underjordisk stopp

– Vi er opptatt av å få laget den mest skånsomme traseen langs verdensarvstedet på Bryggen. I tillegg ønsker vi å skåne Sandvikskirken og få utredet et underjordisk stopp ved Rothaugen, sier byutviklingsbyråd Anna Elisa Tryti til Bergen kommunes hjemmesider.

Samtidig er det klart at byrådet vil prioritere Ringveg Øst for å lede gjennomgangstrafikk ut av sentrum, målet er at Bryggen skal bilfri.

I sentrum skal Bybanen går via Kaigaten-Småstrandgaten-Bryggen-Sandbrogaten.

I Sandviken har byrådet egentlig bestemt seg for at de skal bygge alternativet for de innvidde kjent som 3Ba. Det innebærer i utgangspunktet en forlengelse av Fløyfjellstunnelen slik at Bybanen kan gå i Helleveien, dagens E39 gjennom Ytre Sandviken.

– Men på dette strekket må det gjøres en del ekstrautredninger før vi tar den endelige beslutningen, for her vet vi ikke alt vi trenger å vite ennå, sier byrådslederen.

For å løse Bybanens ferd gjennom Sandviken, vil byrådet utrede tre ulike ting før de tar endelig stilling til trasé.

1: Utrede et mulig underjordisk stopp ved Rothaugen som alternativ til stopp ved Sandviken kirke. Fra stoppet skal det gå tunnel til holdeplass i Amalie Skrams vei.

2: Utrede muligheten for å forlenge ett løp i Fløyfjellstunnelen.

3: Utrede om det går an å velge den såkalte midtre traseen for Bybanen, uten å forlenge Fløyfjellstunnelen men bygge Ringveg Øst i stedet. Årsaken er at en komplett 3Ba-løsning, regnes som svært dyr og tidkrevende.

Dersom det blir for dyrt, eller for vanskelig, å bygge denne traseen, så går byrådet for løsningen fagfolkene i kommunen har anbefalt, nemlig Bybanen i Sjøgaten.

Kontinuerlig utbygging

Da bystyret for halvannet år siden vedtok traseen fra Eidsvåg til sentrale deler av Åsane bestemte de blant annet å la banen krysse E39 i bro tre ganger i Åsane. Løsningen var nærmet skisset opp på et matpapir og har i korridorene blitt grovt latterliggjort av fagfolk. Hver kryssing ville kostet over 200 millioner kroner.

Noe det første byrådspartiene ble enige om da de forhandlet om Bybanen i høst var å vrake denne løsningen. Også her går de for fagfolkenes løsning, kalt 2C, som er direkte trasé fra Eidsvåg til Åsane senter, med et stopp i området ved Tertnes-krysset. De vil også utrede en sløyfe fra Nyborg over Liamyrane og Liakroken til Flaktveit med retur gjennom Rolland og C-feltet tilbake til Åsane sentrum.

Årsaken til at de leverer saken om trasé til Åsane nå, er å sikre muligheten for kontinuerlig utbygging. Som kjent har politikerne blitt enige om å satse på å gå til Fyllingdalen først, etter at Åsane-traseene havarerte som følge av intern krangel på borgerlig side i perioden 2012-2014.

Parallelt med reguleringsplan for Bybanen, lover byrådet i plattformen sin, skal det utredes og aplanlegges en sammenhengende høykvalitets sykkelløsning gjennom sentrum og til Åsane.